BANSKÁ BYSTRICA. Otvorenie závodu na výrobu identifikačných dokumentov, čipových kariet a bezpečnostných systémov v hodnote takmer 90 miliónov eur, ktorý sľubovala v priemyselnom parku Šalková spustiť firma RKN Global, sa skončilo pred dvoma rokmi fiaskom.
Investíciu, vďaka ktorej malo vzniknúť v Bystrici 1 200 pracovných miest krátko pred parlamentnými voľbami podporil aj premiér R. Fico prísľubom investičných stimulov vo výške 18 miliónov eur, čo vtedy viaceré médiá označili ako predvolebný ťah. Veľký prílev pracovných miest do Bystrice sa napokon nekonal, RKN Global od svojho zámeru o niekoľko mesiacov odstúpil.Prečítajte si tiež:
Už zakrátko sa však objavili informácie, že závod s podobným výrobným obsahom chce v bystrickom priemyselnom parku rozbehnúť firma Industrial Innovation Group (IIG). Závod však v Banskej Bystrici nestojí dodnes.
"Téma investora zostáva naďalej našou témou. Pozemok v priemyselnom parku Šalková kúpila spoločnosť IIG. Vykonali tu práce pre hrubé terénne úpravy, projekt je pred vydaním územného rozhodnutia. Trochu ma však mrzí, že zastala komunikácia s orgánmi štátnej správy, takže aktuálnu situáciu hodnotím ako akýsi stop – time," ozrejmil primátor Ján Nosko na predvianočnom stretnutí s médiami.